སྒོར་ཁྲི་གསུམ་ལག་ཏུ་སོན་རྗེས་ཁོང་གི་སེམས་ལ་ཨར་ལས་རུ་ཁག་ལ་ས་རྡོ་སྐྱེལ་འདྲེན་གྱི་རླངས་འཁོར་ཞིག་མ་བྱུང་ཐབས་མེད་རེད་སྙམ་སྟེ།རྒྱུ་ཆ་དབོར་འདྲེན་ལ་མཁོ་བའི་རླངས་འཁོར་ཞིག་ཉོ་རྒྱུའི་སེམས་ཐག་བཅད།དེ་ལྟར་ཡང་སྒོར་ཁྲི་གསུམ་ཁོ་ནས་རླངས་འཁོར་མི་ཁུག་པས།ཁོང་གིས་བློ་ཁོག་ཆེན་པོས་དངུལ་ཁང་ནས་བུ་ལོན་སྒོར་གཡར་ཏེ།མཐར་མིག་ལམ་དུ་འཁོར་བཞིན་པའི་བཅིངས་འགྲོལ་རྟགས་ཅན་གྱི་རླངས་འཁོར་དེ་ལག་ཏུ་སོན།ལོ་རབས་བརྒྱད་ཅུ་པའི་ནང་རིན་སྤུངས་རྫོང་དུ་ཞིང་པ་མི་སྒེར་ལ་རླངས་འཁོར་ཡོད་པ་ཧ་ལམ་དབུ་ཆོས་འཕེལ་ཚེ་རིང་ཙམ་ཡིན་པས།ཚང་མས་ཁོང་ལ་ཡིད་སྨོན་བྱེད་ཀྱི་ཡོད་ལ།ཁོང་རང་ཉིད་ཀྱི་སེམས་ལའང་སྔོན་ཆད་ཐེར་གེ་ཞིག་ཀྱང་ཉོ་མི་ཐུབ་པའི་རང་ཉིད་ཀྱི་ཁྱིམ་དུ་རླངས་འཁོར་ཡོད་པ་དེས།རང་ཉིད་ཀྱི་རྫིག་ཉམས་མངོན་གྱི་ཡོད་པ་དང་ཡང་སེམས་ལ་བློ་མི་བདེ་བ་ཞིག་ཡོད་པ་ནི་རྗེས་སུ་ལས་གྲྭ་རག་ཚེ།སྔར་བཞིན་ལག་རྩལ་གྱི་དཀའ་གནད་དེ་དག་འཕྲད་རྒྱུ་རེད་སྙམ་པ་དེའོ།